এক বছর আগের প্রদর্শনীতে আমরা দেখেছি তাঁর কাজগুলোয় গাছের কাণ্ডের সঙ্গে শক্ত রশির বাঁধন। এসব রশির কোনোটার রং ছিল লাল, কোনোটার নীল কিংবা সবুজ। এবারের কাজগুলোয় রশির প্রয়োগ নেই। কেটে ফেলা গাছ এবং আহত গাছের রূপকে শিল্পী মানবীয় দৃষ্টিভঙ্গিতে তুলে ধরেছেন। বৃক্ষের আহতাবস্থার সঙ্গে শূন্যে ভাসমান বৃক্ষ উপস্থাপন করেছেন স্বকীয় অবলোকন থেকে। শিল্পী মনে করেন, সময়ের পরিবর্তনে প্রকৃতির সঙ্গে মানবসম্পর্ক আগের মতো অটুট নেই। মানুষ কারণে-অকারণে ক্ষতি করছে প্রকৃতির। আবার প্রকৃতিও তার রুদ্ররূপের তাণ্ডবে ধ্বংসলীলা চালাচ্ছে লোকালয়ে। এসব দুঃখ-যন্ত্রণার প্রতিফলন ঘটেছে শিল্পীর চিত্রকর্মে। নগরায়ণের ফলে কেটে ফেলা গাছের আকৃতিতে মানুষের যন্ত্রণাবিদ্ধ দেহাবয়বের আকৃতি খুঁজেছেন শিল্পী।